
FORSLAG
Udvalget om Beskæftigelse og Sociale Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
–	der henviser til Den Europæiske Revisionsrets årsberetning om gennemførelsen af EU-budgettet i regnskabsåret 2022,
–	der henviser til Den Europæiske Revisionsrets årsberetning om EU-agenturerne for regnskabsåret 2022,
–	der henviser til Det Europæiske Erhvervsuddannelsesinstituts konsoliderede årlige aktivitetsrapport for 2022,
1.	udtrykker sin tilfredshed med Den Europæiske Revisionsrets ("Revisionsrettens") erklæring om, at de transaktioner, der ligger til grund for Det Europæiske Erhvervsuddannelsesinstituts ("instituttets") årsregnskab for regnskabsåret 2022, er lovlige og formelt rigtige, og at regnskabet giver et retvisende billede af instituttets finansielle stilling pr. 31. december 2022;
2.	glæder sig over instituttets aktiviteter inden for rammerne af Unionens politikker for eksterne forbindelser for at hjælpe Unionens partnerlande med at udnytte potentialet i deres menneskelige kapital og forbedre beskæftigelsesudsigterne for deres borgere gennem reformer af uddannelse, erhvervsuddannelse, færdigheder og arbejdsmarkedssystemer;
3.	glæder sig navnlig over instituttets nye koncept med erhvervsekspertisecentre for iværksætteri, som er blevet udviklet med henblik på at bidrage til den internationale debat i iværksætteruddannelsessamfundet og inspirere uddannelsescentre til bedre at imødekomme borgernes, økonomiernes og samfundenes skiftende behov;
4.	glæder sig over, at instituttets budget for regnskabsåret 2022 steg til 25 mio. EUR (21 mio. EUR i 2021)[footnoteRef:1]; udtrykker sin tilfredshed med, at instituttets budget for 2022 blev gennemført med 97,7 %; fremhæver behovet for at sikre tilstrækkelige menneskelige og finansielle ressourcer, der gør det muligt for instituttet at opfylde sit mandat og fortsætte gennemførelsen af sit arbejdsprogram med en meget høj gennemførelsesrate for aktiviteter; [1:  Disse budgettal er taget fra Revisionsrettens årsberetning om EU-agenturerne for regnskabsåret 2022 og er baseret på de samlede betalingsbevillinger, der var til rådighed i regnskabsåret.] 

5.	glæder sig over, at instituttet på trods af budgetkrisen forårsaget af inflation og forsyningspriser i 2022 har været i stand til effektivt at forvalte sine udgifter, indføre omkostningsbesparende foranstaltninger og omprioritere arbejdsprogrammet uden større forstyrrelser;
6.	understreger vigtigheden af instituttets arbejde og den merværdi, som dette medfører inden for dets ekspertiseområde; anerkender, at instituttets mål og aktioner i høj grad er tilpasset Unionens politikker og aktiviteter inden for erhvervsrettet uddannelse, menneskelig udvikling, færdigheder og migration; glæder sig over instituttets fortsatte samarbejde og deling af ressourcer med andre agenturer, navnlig med Cedefop og Eurofound, hvilket muliggør betydelig videndeling;
7.	bemærker med bekymring, at Revisionsretten rapporterede om svagheder, navnlig med hensyn til transaktionernes lovlighed og formelle rigtighed, i to offentlige udbudsprocedurer vedrørende manglende økonomisk solvens hos de tilbudsgivere, som instituttet havde valgt; opfordrer instituttet til yderligere at forbedre sine offentlige udbudsprocedurer og sikre fuld overholdelse af de gældende regler for at sikre, at de opnår mest mulig valuta for pengene, navnlig ved at forenkle sin metode og sammen med de relevante tjenestegrene i Kommissionen drøfte mulige alternative metoder til gennemførelse af aktiviteter i instituttets partnerlande;
8.	roser instituttet for at have udarbejdet en virksomhedsplan for at forbedre energieffektiviteten og klimaneutraliteten i dets aktiviteter;
9.	henstiller på grundlag af de foreliggende oplysninger, at der meddeles decharge til den fungerende direktør for Det Europæiske Erhvervsuddannelsesinstitut for gennemførelsen af instituttets budget for regnskabsåret 2022.

